Ján Polčin

Ing. Ján Polčin, CSc. (* 24. november 1926, Rybany – † 23. december 1982, Bratislava) bol slovenský chemik.

 Životopis 
Do ľudovej školy chodil v rodných Rybanoch a Nových Zámkoch. V rokoch 19371945 absolvoval gymnázium v Nitre. Po maturite Ján Polčin v roku 1945 nastúpil na štúdium chémie na vtedajšej Chemickej fakulte SVŠT, v súčasnosti Fakulte chemickej a potravinárskej technológie Slovenskej technickej univerzity v Bratislave, kde v roku 1950 promoval na inžiniera chémie (Ing.).

Po absolvovaní vysokoškolského štúdia sa na krátko zamestnal v Štátnom drevárskom výskumnom ústave v Bratislave. V rokoch 19521954 bol vedeckým ašpirantom na Chemickej fakulte SVŠT, kde v roku 1954 ako prvý Slovák obhájil kandidátsku dizertačnú prácu a získal vedecko-pedagogický titul CSc., v súčasnosti PhD. Od roku 1954 až do svojej predčasnej smrti v roku 1982 pôsobil na Výskumnom ústave papiera a celulózy (VÚPC) v Bratislave, najprv ako vedecký pracovník a od roku 1972 vedúci vedecký pracovník. Dlhoročný vedúci odboru chémie a fyziky vláknin na VÚPC. Externe pôsobil ako pedagóg na Katedre chemickej technológie dreva celulózy a papiera Fakulty chemickej a potravinárskej technológie SVŠT a na Vysokej škole chemicko-technoloogickej v Pardubiciach. V rokoch 19671970 bol na dlhodobom študijnom pobyte na univerzite v Toronte v Kanade. Tu spolupracoval s profesorom W. H. Rapsonom, svetovým odborníkom v oblasti chemického spracovania drevnej hmoty a priekopníkom vývoja nových technológií v oblasti zlepšovania znečistenia vôd celulózkami. Začiatkom 70. rokov 20. storočia Ján Polčin neprešiel previerkami a politickými čistkami organizovanými komunistickou stranou a bol odsunutý do úzadia.

 Dielo 
Svojim rozsiahlym dielom v oblasti chemického spracovania dreva, lignínu a celulózy patrí Ján Polčin medzi najvýznamnejších slovenských chemikov dvadsiateho storočia. Svoju vedeckú prácu zameral na nasledovné oblasti celulózo-papierenského výskumu.
 Rozpracoval metódy prípravy derivátov lignínu. Osobitnú pozornosť venoval výskumu vysokolignifikovaných vlákien so zreteľom na kyslíkové postupy delignifikácie.
 Študoval takmer všetky postupy prípravy buničiny, zvláštnu pozornosť venoval termomechanickej buničine.
 So svojimi spolupracovníkmi vyvinul technológiu prípravy derivátov celulózy rozpustných vo vode (karboxymetylcelulóza) a enzymatickej hydrolýzy dreva.
 Bol autorom viacerých analytických metód v celuózo-papierenskom výskume a chémii lignínu.
 Zaoberal sa existenciou chemických väzieb medzi lignínom a sacharidovými zložkami dreva, experimentálne potvrdil ich existenciu.
 V spolupráci s univerzitou v Toronte rozpracoval teóriu chromofórov lignínu a bielenia.
 Inicioval a viedol výskum využitia kvantovochemických metód pri štúdiu vlastností a štruktúry hlavných stavebných jednotiek lignínu, celulózy a hemicelulóz.
 Založil výskum zloženia a vlastností materiálu celého stromu.

Jeho výskum bol ocenený členstvom (fellow) v prestížnej The International Academy of Wood Science, stal sa členom Canadian Pulp and Paper Association a americkej TAPPI. Medzinárodná vedecká komunita si vedeckú erudíciu Jána Polčina uctila členstvom v edičných radách viacerých vedeckých časopisov (The Journal of Cellulose and Technology, Cellulose Chemistry and Technology). Bol dlhoročným predsedom odbornej skupiny chémie dreva, papiera a celulózy pri Slovenskej chemickej spoločnosti a nositeľom Hanušovej medaile. So svojimi spolupracovníkmi uverejnil viac ako 200 vedeckých a odborných štúdií.KOŠÍK, Martin, KOŠÍKOVÁ, Božena, In memoriam Ing. Ján Polčin, CSc. Chemické zvesti. Roč. 37, č. 3 (1983), s. 431

Ján Polčin bol svojim naturelom skromný človek, ale veľký odborník, humanista a vedec. Vynikal nesmiernou tvorivosťou a širokým záberom nielen vo vlastnom odbore, ale aj v širšom kontexte modernej chémie.

 Publikácie (výber) 
 Polcin, J.; Rapson, W.H. 1969: Spectrophotometric study of wood chromophores in situ part 2 determination of the absorption spectrum of lignin from reflectance and reflectivity measurements TAPPI (Technical Association of the Pulp and Paper Industry) 52(10): 1965 – 1970
 Polcin, J.; Rapson, W.H. 1969: Spectrophotometric study of wood chromophores in situ part 3 determination of the spectrum of lignin by the cotton dilution method TAPPI (Technical Association of the Pulp and Paper Industry) 52(10): 1970 – 1974
 Polčin, J. „Preparation of Samples for Infrared Spectrophotometric Measurements of Fibrous Cellulose Materials,“ Appl. Spectrosc. 28, 588 – 590 (1974)
 Košíková, B., Polčin, J. and Dandárová-Vašátková, M.. „Eine neue Methode zur Isolierung des Lignin-Saccharid-Komplexes“ Holzforschung, vol. 23, no. 2, 1969, pp. 37-43. https://doi.org/10.1515/hfsg.1969.23.2.37
 Košíková, B., Polčin, J. and Joniak, D.. „NMR Studies on Lignin-Carbohydrate Complexes“ Holzforschung, vol. 27, no. 2, 1973, pp. 59-64. https://doi.org/10.1515/hfsg.1973.27.2.59
 Košiková, B., Polčin, J., Dandárová-Vašátková, M. and Joniak, D.. „Untersuchung des Bindungscharakters des Lignin-Saccharid-Komplexes, isoliert aus methyliertem Holz“ Holzforschung, vol. 23, no. 2, 1969, pp. 43-47. https://doi.org/10.1515/hfsg.1969.23.2.43
 Košiková, B., Polčin, J. and Joniak, D.. „NMR Studies on the Lignin-Saccharidic Complexes – II. Hydrolysis of the Lignin-Saccharidic Complex isolated from Acetylated Beechwood“ Holzforschung, vol. 31, no. 6, 1977, pp. 191 – 193. https://doi.org/10.1515/hfsg.1977.31.6.191
 M.Remko, J.Polcin: Molecular orbital investigations on lignin model compounds, Part XIII. Model studies of hydrogen bonds formed in the systems lignin-cellulose and lignin-hemicelluloses. Z.Phys.Chem., Neue Folge 125 (1981) 175 – 181.

 Referencie 

 Externé odkazy 
 Zoznam diel Jána Polčina v súbornom katalógu Slovenskej národnej knižnice

Kategória:Slovenskí chemici
Kategória:Vyučujúci na Fakulte chemickej a potravinárskej technológie Slovenskej technickej univerzity v Bratislave
Kategória:Absolventi Fakulty chemickej a potravinárskej technológie Slovenskej technickej univerzity v Bratislave
Kategória:Osobnosti z Rybian